# ***Odlomki rokopisa iz katedrale v Worcestru (WO)***

*(V oglatem oklepaju [ ] je navedeno mesto iz Nepotrjenega vodila, na katero se odlomek nanaša.)*

1Imejmo v mislih, bratje, kaj pravi Gospod: “Ljubite svoje sovražnike in dobro delajte njim, ki vas sovražijo” (Mt 5,44). Saj je tudi naš Gospod Jezus Kristus, po čigar stopinjah moramo hoditi (1 Pt 2,21) svojega izdajalca imenoval prijatelja (prim. Mt 26,50) in se svojim krvnikom prostovoljno izročil. 2Naši prijatelji so torej vsi tisti, ki nam po krivici prizadevajo nadloge in stiske, sramotenja in krivice, bolečine in muke, mučeništvo in smrt. Močno jih moramo ljubiti, saj nam z vsem, kar nam storijo, pripravljajo večno življenje. 3In mrtvimo naj svoje telo ter ga križajmo skupaj z njegovimi zablodami in poželenji ter grehi; kajti z mesenim življenjem nam hoče ugrabiti ljubezen do Jezusa Kristusa in večno življenje ter samega sebe z dušo vred poslati v pekel. 4Zaradi svoje krivde smo namreč postali gnusni, nasprotni dobremu, pripravljeni in voljni za zlo, 5prav kakor pravi Gospod: “Iz srca prihajajo in izhajajo hudobne misli” (Mr 7,21) itd.

6Pa tudi potem, ko smo zapustili svet, ne smemo delati nič drugega, kakor da si prizadevamo izpolnjevati njegovo voljo in njemu ugajati. 7Skrbno se varujmo, da ne bi bili zemlja kraj pota, kamnita ali s trnjem preraščena, kakor pravi Gospod v evangeliju: “Seme je božja beseda” (Lk 8,11). Katero je padlo poleg poti, je bilo pohojeno (prim. Lk 8,5) itd. do: 8“obrodijo sad v potrpljenju” (prim. Lk 8,15).

9In zato vsi bratje po Gospodovih besedah: “pustimo... svoje mrtve” (prim. Mt 8,22); 10in zelo se varujmo hudobije in zvijačnosti Satana, ki noče, da bi človek svoje moči in svoje srce imel pri Gospodu Bogu, 11in ki hodi okrog v želji, da bi se pod pretvezo kakega plačila ali pomoči polastil človekovega srca in udušil v spominu Gospodovo besedo in njegove zapovedi; s posvetnimi skrbmi in željami se želi naseliti v človekovem srcu in ga zaslepiti, kakor pravi Gospod: 12“Kadar nečisti duh” (Mt 12,43) in tako dalje do: 13“končno stanje tega človeka postane hujše od prejšnjega” (Mt 12,45).

14Zato pa, vsi bratje, se varujmo, da ne bi pod pretvezo kakega dela ali plačila ali pomoči pogubili svojega duha in srca ali ju odvrnili od Gospoda. 15V ljubezni pa, ki je Bog (prim. 1 Jn 4,16), prosim vse brate, tako ministre kakor druge, da odstranijo sleherno oviro, naj opustijo vsakršno skrb in zaskrbljenost ter naj, kolikor le morejo, ljubijo Gospoda Boga, mu služijo in ga molijo s čistim srcem in z neomadeževano dušo, kajti Bog to želi bolj kot vse drugo. 16Vedno pripravljajmo prebivališče in domovanje (prim. Jn 14,23) njemu, ki je Gospod, vsemogočni Bog, Oče in Sin in Sveti Duh, njemu, ki je rekel: “Čujte torej vsak čas in prosite, da bi mogli ubežati vsemu hudemu, ki bo prišlo, in obstati pred Sinom človekovim” (Lk 21,36). In: “Kadar se postavite k molitvi” (Mr 11,25) recite: “Oče naš” (Mt 6,9). 17Molímo ga s čistim srcem, “kajti treba je vedno moliti in se ne naveličati” (Lk 18,1); “Tudi Oče namreč hoče takih molilcev” (prim. Jn 4,24); 18“Bog je duh in kateri ga molijo, ga morajo moliti v duhu in resnici” (Jn 4,24).

19In zatekajmo se k njemu “kot pastirju in varuhu naših duš” (1 Pt 2,25), ki pravi: “Jaz sem dobri pastir” (Jn 10,11) in tako dalje do... “in svoje življenje dam za svoje ovce” (Jn 10,15). 20“Vi vsi pa ste bratje in nikogar na zemlji ne kličite 'oče'” (Mt 23,8-9) in tako dalje. 21“Ne imenujte se učitelji” (Mt 23,10) in tako dalje. 22“Če ostanete v meni in moje besede ostanejo v vas, prosite, karkoli hočete, in se vam bo zgodilo” (Jn 15,7). 23“Kjerkoli sta dva ali so trije zbrani v mojem imenu” (Mt 18,20) in tako dalje. 24“Glejte, jaz sem z vami vse dni” (Mt 28,20) in tako dalje. 25“Besede, ki sem vam jih govoril, so duh in življenje” (Jn 6,64). 26“Jaz sem pot, resnica in življenje” (Jn 14,6).

27Držimo se torej besed, nauka, življenja in svetega evangelija našega Gospoda Jezusa Kristusa, ki je usmiljeno prosil za nas Očeta in nam razodel njegovo ime, ko je rekel: Oče, “razodel sem tvoje ime ljudem” (Jn 17,6) in tako dalje do: 28“Oče, hočem, naj bodo tudi ti, katere si mi dal, z menoj tam, kjer sem jaz: da bodo gledali mojo slavo” (prim. Jn 17,24) v tvojem kraljestvu. 29Slava Očetu in Sinu in Svetemu Duhu, kakor je bilo v začetku, tako zdaj in vselej in vekomaj. Amen. [XXII]

30In bratje naj ubogim izkazujejo ljubezen, kakor jo imajo med seboj, kakor pravi apostol: “Ne ljubimo z besedo, tudi ne z jezikom” (1 Jn 3,18) in tako dalje. [XI,6]

31Vsi bratje naj se, kjerkoli so, ogibajo slabih pogledov in sestajanja z ženskami in nihče naj se z njimi ne pogovarja na samem. In spodaj: 32In močno se varujmo, da sebe in vse svoje ude ohranimo v čistosti; Gospod namreč pravi: “Vsak, kdor gleda žensko, da jo poželi” (Mt 5,28) in tako dalje. [XII,1-2]

33Sledi:Kadar bratje hodijo po svetu, naj ne jemljejo ničesar na pot, ne vreče “ne torbe ne kruha ne denarja (prim. Lk 10,4; Lk 9,3) niti palice ne obuvala” (prim. Mt 10,10). Sledi: 34Hudobnežu naj se ne upirajo; marveč če jih kdo bije po enem licu, naj mu nastavijo še drugo (prim. Mt 5,39). 35In če jim kdo vzame plašč, naj mu me branijo še suknje (Lk 6,29), in od tistega, ki jim jemlje, kar je njihovega, naj ne zahtevajo nazaj (prim. Lk 6,30). [XIV,1-6]

36Bratje, ki gredo z dovoljenjem svojega ministra med nevernike, lahko duhovno bivajo z njimi na dva načina. 37Prvi način je ta, da ne povzročajo prepirov in prerekanj, “podvržejo naj se marveč zaradi Gospoda vsaki človeški ustanovi” (1 Pt 2,13) in priznajo, da so kristjani. 38Drugi način pa je ta: ko bodo videli, da je Bogu všeč, naj oznanjajo božjo besedo, da bi začeli verovati v Boga, vsemogočnega Očeta in Sina in Svetega Duha. [XVI,3-7]

39Sledi:In vsi bratje, kjerkoli so, naj se spominjajo, da so sebe in svoja telesa dali in prepustili Gospodu Jezusu Kristusu. 40In iz ljubezni do njega morajo prenašati preganjanje in smrt tako od vidnih kakor nevidnih sovražnikov. In tako dalje... [XVI,10]

41Sledi: Vsi bratje naj pridigajo s svojim življenjem. 42Noben minister ali pridigar naj si ne prilašča službe ali naloge pridiganja, temveč naj, kadarkoli mu bo ukazano, zapusti svojo službo. 43Zato pri ljubezni, ki je Bog (1 Jn 4,8), rotim vse svoje brate pridigarje, govornike in delavce, tako klerike kakor laike, naj si prizadevajo, da bodo “v vsem ponižni”; 44da se ne ponašajo, da se v sebi ne veselijo in se ne bahajo znotraj zaradi lepih besed in dobrih del, skratka zaradi nobene dobrine, ki jo Bog včasih napravi ali izreče ali izvrši v njih ali po njih, kakor pravi Gospod: “Vendar pa se ne veselite tega, da so vam duhovi pokorni” (Lk 10,20), in tako dalje.

45In zatrdno vedimo, da nam ne pripada nič, razen zablod in grehov. 46Moramo se marveč bolj veseliti, kadar “pridemo v razne preizkušnje” (Jak 1,2), in kadar prenašamo najrazličnejše dušne in telesne nadloge in stiske na tem svetu zaradi večnega življenja.

47Vsi bratje se torej varujmo napuha in nečimrnosti; zelo se čuvajmo modrosti tega sveta in mesenega mišljenja. 48Duh mesenosti si namreč zelo prizadeva za besede, malo pa za dejanja; 49in ne išče bogovdanosti in svetosti duha, temveč hoče in želi bogovdanost in svetost razkazovati na zunaj. 50To so tisti, o katerih pravi Gospod: “Resnično, povem vam, prejeli so svoje plačilo” (Mt 6,2). 51Gospodov Duh pa hoče, da svoje telo mrtvimo in ga preziramo, in da sprejemamo nase ponižanje, zaničevanje in sramoto; 52ta Gospodov Duh si prizadeva za ponižnost in potrpežljivost, čisto preprostost in resničen mir duha. 53In nad vse si želi strahu božjega in božje modrosti in božje ljubezni Očeta in Sina in Svetega Duha.

54Darujmo najvišjemu in vzvišenemu Gospodu Bogu vse dobrine; in priznavajmo, da so vse njegove.

55On, od katerega je vse dobro,  
On, ki je edini dober (prim. Lk 18,19),  
naj ima in njemu naj bo  
vrnjeno in On naj prejema  
vso čast in spoštovanje,  
vso hvalo in poveličevanje,  
vso zahvalo in slavo.

56In kadar slišimo, da ljudje zlo govorijo ali preklinjajo Gospoda, tedaj mi delajmo dobro ter poveličujmo in hvalimo Gospoda, ki “je poveličevan vekomaj” (Rim 1,25). [XVII,3-19]

57Vse klerike in redovnike imejmo za gospodarje v tem, kar se nanaša na zveličanje duše, in se ne oddaljuje od mojega reda. Spoštujmo v Gospodu njihovo duhovništvo, njihovo delovanje in službo. [XIX,3]

58Sledi: Vsi bratje morejo, kolikor jih Bog navdihne, z božjim blagoslovom in dovoljenjem svojega ministra oznanjati med kakršnimikoli ljudmi to ali podobno spodbudo ali hvalnico:

59“Bojte se Boga in ga častite,  
hvalite in slavite ter se mu zahvaljujte” (1 Tes 5,18)  
molite Gospoda, našega Boga, vsemogočnega   
Očeta in Sina in Svetega Duha,  
stvarnika vesolja;  
60“Spokorite se” (Mt 3,2)  
“in prinašajte vreden sad pokore” (Lk 3,8),  
ker vedite, da bomo kmalu umrli.  
61“Dajte in se vam bo dalo.  
62Odpuščajte in vam bo odpuščeno” (Lk 6,37-38).  
63“Če ne odpustite,  
vam tudi Gospod ne bo odpustil vaših grehov” (Mr 11,26).  
Spovejte se vseh svojih grehov.  
64Blagor njim, ki umrejo spokorjeni,  
kajti šli bodo v nebeško kraljestvo.  
65Gorje njim, ki umrjejo nespokorjeni,  
kajti sinovi hudobnega duha bodo,  
ker delajo njegova dela (Jn 8,44),  
in bodo šli v večni ogenj.  
66Varujte se vsakega zla in se ga vzdržujte,  
do konca vztrajajte v dobrem.[XXI]

67Vsi bratje, kjerkoli so, v samoti ali drugod, naj se varujejo, da si ne bi prilaščali nobenega kraja ali kake stvari, niti da bi ju komu odrekali. 68In kdorkoli bi prišel k njim, prijatelj ali nasprotnik, naj se z njim na noben način ne prepirajo. 69In kjerkoli bratje živijo in v kateremkoli kraju se srečajo, se morajo duhovno in vljudno pogovarjati in se med seboj spoštovati “brez godrnjanja” (1 Pt 4,9). 70Varujejo naj se, da se ne bodo kazali na zunaj žalostne, mrke in hinavske, kažejo naj se marveč “vesele v Gospodu” (prim. Flm 4,4) in vedre, ljubeznive ter spodobno prijazne. [VII,13-16]

71Prosim vsakega bolnega brata, naj se za vse zahvaljuje Stvarniku in naj želi, da bi bil sam takšen, kakršnega hoče Bog, bodisi zdrav bodisi bolan. Gospod namreč vse tiste, ki jih je vnaprej določil za “večno življenje” (Apd 13,48), vzgaja z bodicami nadlog in bolezni ter z duhom skesanosti, kakor pravi: “Katere ljubim” (Raz 3,19) in tako dalje...

72Prosim torej vse svoje bolne brate, naj se v svojih boleznih ne jezijo in ne vznemirjajo zoper Boga ali zoper brate; tudi naj ne bodo zelo zaskrbljeni za zdravila in naj ne hrepenijo pretirano po tem, da bi rešili meso, ki bo kmalu umrlo in ki je še v umiranju sovražno duši.[X,3-4]

73Vsi bratje naj si prizadevajo slediti ponižnosti in uboštvu našega Gospoda Jezusa Kristusa, in spominjajo naj se, da ne smemo od vsega sveta imeti nič drugega, razen, kakor pravi apostol, da imamo živež in obleko, “s katero se pokrivamo in smo zadovoljni” (1 Tim 6,8). 74In veseliti se morajo, kadar se mudijo med nizkimi in preziranimi osebami, med ubožnimi in slabotnimi, med bolniki in gobavci ter berači, ki ob poti prosijo vbogajme, med ubožnimi in slabotnimi, med bolniki in gobavci ter berači, ki ob poti prosijo vbogajme.

75Če bi bilo potrebno, naj gredo prosit miloščino. 76Tega naj se ne sramujejo, kajti naš Gospod Jezus Kristus “Sin živega Boga” (Jn 11,27), vsemogočnega, “je naredil svoj obraz ko kremen” (Iz 50,7) 77in ni bil osramočen. Bil je ubog in popotnik ter je živel od miloščine, on in njegova sveta mati, blažena Devica Marija in njegovi učenci. 78Kadar bi jih ljudje sramotili in jim ne bi hoteli dati, naj se zaradi tega zahvaljujejo Gospodu, saj bodo zaradi sramotenja prejeli veliko čast pred sodnim stolom našega Gospoda Jezusa Kristusa.

79In vedo naj, da sramotenje ne bo zadelo tistih, ki ga trpijo, temveč one, ki ga prizadevajo; 80vedo naj, da je miloščina dediščina in pravica, ki gre ubogim in ki jo je pridobil naš Gospod Jezus Kristus. 81In bratje, ki se trudijo, ko jo nabirajo, bodo prejeli veliko plačilo in bodo tiste, kateri jim miloščino dajejo, obogatili in jim pridobili plačilo. Kajti propadlo bo vse, kar ljudje zapustijo na svetu, samo za ljubezen in miloščino, ki so jo dajali, si bodo pridobili večno življenje. [IX,1-9]